Pärnu Eliisabeti kogudus

Meeste osadushommik
2025-12-20 09:00 - 11:00, 2025-12-13 09:00 - 11:00 (Europe/Tallinn) | Eliisabeti kiriku leerisaal, Nikolai 22, Pärnu, Estonia
Toiduks midagi “Piibel köögis” raamatu ainetel. Kohtumiseni!
Info: õp Joel Pulk

Kontsert: Paul Neitsov
2025-12-19 19:00 - 20:00 | Pärnu Eliisabeti kirik, Nikolai 22, Pärnu, Estonia
Paul Neitsov – Jõuluteraapia kontsert kitarrimuusika ja valgusinstallatsiooniga

R 19.12.2025 kell 19:00

Pärnu Eliisabeti kirik
(Nikolai tänav 22, Pärnu)

Jõulueelne aeg on täis askeldusi ja ootust. Keset seda saginat kutsume teid Eestimaa kirikutesse – võtma hetkeks aega ja leidma üles tõelise hingerahu.
„Jõuluteraapia“ on Paul Neitsovi kuulajatele juba armsaks saanud kontserdisari ja muusikaline pelgupaik, kus pühademeeleolu peseb argimured puhtaks. Pauli kitarril kõlavad mitmed unustatud eesti talvelaulud ning muidugi ka ajatu jõulumuusika – helid, mis toovad hinge soojust ja äratundmisrõõmu.
Sel aastal lisandub aga kitarrihelidele ja kiriku võimsale akustikale midagi uut – igasse pühakotta loodud eriline valgusinstallatsioon. Nii sünnibki eriline õhtu, kus helid ja valguskiired loovad ruumi rahule.

Argipäevamissa
2025-12-19 09:00 - 21:30, 2025-12-17 09:00 - 21:30, 2025-12-16 09:00 - 21:30, 2025-12-12 09:00 - 21:30, 2025-12-11 18:00 - 18:30, 2025-12-10 09:00 - 21:30, 2025-12-09 09:00 - 21:30, 2025-12-05 09:00 - 09:30 and 3 more dates | Pärnu Eliisabeti kirik, Nikolai 22, Pärnu, Estonia
Argipäevamissa on pühapäevasest kõrgmissast lühem ja vaiksem armulauaga jumalateenistus. Teenib õp emer Tõnu Taremaa.

Benedictus | Silvia Ilvese jõulukontsert
2025-12-18 19:00 - 20:30 | Pärnu Eliisabeti kirik, Nikolai 22, Pärnu, Estonia
Selle aasta jõuluaja südames kutsub andekas ja kirglik tšellist Silvia Ilves Teid unustamatule muusikalisele rännakule.
Kontserdil “Benedictus” kõlab kahe tšello – klassikalise ja elektrilise – võimas ning lummav koosmäng, mis ühendab pühaliku vaimsuse ja tänapäevase energiat täis helimaailma.
Kirikusaali müstiline atmosfäär ja Silvia Ilvese andekas ning siiras esitlus muudavad “Benedictuse” tõeliselt meeldejäävaks jõulukontserdiks, mis puudutab hinge ja toob südamesse soojust.
PILETID
Täispilet: 25€
Sooduspilet pensionärile: 15€
Kuni 7-aastased (k.a.) TASUTA

Jõulukontsert Usk, lootus, armastus
2025-12-17 19:00 - 20:00 | Pärnu Eliisabeti kirik, Nikolai 22, Pärnu, Estonia
Aasta pimedam aeg toob endaga kaasa hetki, mil vajame enam valgust, soojust ja armastust. Kontsert kutsub kuulajaid osa saama jõuluootuse maagiast.
Kõlavad kaunid koorilaulud ja pillimuusika, mis räägivad igikestvatest väärtustest – usust lootusest ja armastusest.
Teile esinevad naiskoor Põllepaelad (juhatab Jana Trink, koormeister Elen Kihl, klaveril Tiia Tamm), lauluselts SiReLi (juhatab Maire Krinal)
ja suupilliansambel Piccolo (Edvi Maide, Katrin Vaagert, Avo Neeme, Janek Sildvee ja Elmar Trink).
Sissepääs 10 eurot
Maksmine sularahas enne kontserdi algust.

Advendiaja 3. pühapäev
2025-12-14 10:00 - 11:30 | Pärnu Eliisabeti kirik, Nikolai 22, Pärnu, Estonia
Valmistage Issandale teed – Valmistage Issanda teed; vaata, Issand Jumal tuleb jõuliselt! Js 40:3a,10a
KLPR 10 violett
Ps 85:9-14 Ml 3:23-24 2Pt 1:19-21 Mt 11:11-19 (v Jh 1:35-37)

Issand, kuule meie palveid ja too valgust meie südame pimedusse, et me näeksime takistusi, mis tuleb kõrvaldada Sinu Poja tulemise teelt! Kingi meile jõudu meeleparanduseks ja anna usku evangeeliumi tõotustesse. Seda palume Jeesuse Kristuse, Sinu Poja, meie Issanda läbi.
„Tõesti, ma ütlen teile, naisest sündinute seast ei ole tõusnud suuremat Ristija Johannesest, aga väikseim taevariigis on suurem temast.“ Mt 11:11
Tänasel missal teenivad õp Toomas Nigola, õp emer Leevi Reinaru (jutlus), õp Joel Pulk, õp emer Tõnu Taremaa, stud. theol. Märtin Muhu ja Osvald Nigola. Orelil Aaro Tetsmann.

Kaunimate jõululaulude laulmine
2025-12-12 18:00 - 20:00 | Pärnu Eliisabeti kirik, Nikolai 22, Pärnu, Estonia
Tere tulemast üheskoos laulma
kauneimaid jõululaule
reedel, 12.12 kell 18
Eliisabeti kirikus (Nikolai 22)!

TASUTA!

Pärast üritust pakume hõõgveini ja piparkooke.

Sündmus toimub koostöös Pärnu Eliisabeti koguduse, Tallinna Soome koguduse, Pärnu Soome seltsi ja Tapiola kogudusega Soomest.

Advendiaja 2. pühapäev
2025-12-07 10:00 - 11:30 | Pärnu Eliisabeti kirik, Nikolai 22, Pärnu, Estonia
Sinu Kuningas tuleb kirkuses
Tõstke oma pea ja vaadake üles, sest teie lunastus läheneb! Lk 21:28
Tänasel missal teenivad: õp Toomas Nigola (jutlus), õp Joel Pulk, õp emer Tõnu Taremaa, stud. theol. Andres Riivits, orelil Aaro Tetsmann.
Ps 80:2-3,15-16(17-18)19-20 Js 35:3-6 Hb 10:35-39 Lk 12:35-40
Kristus tuleb varsti!
“Varsti” on teadupärast üliväga suhteline mõiste. Selle täpsem tähendus sõltub kontekstist. Igatahes tähendab Kristuse “varsti”, et tegemist pole sündmusega, mis meid praegu veel ei puudutaks.
“Varsti” vastand on ju miski, mis on veel kaugel ja millega me oma inimlikus nõtruses väga tõsiselt ei tegele isegi juhul, kui mõistusega teame, et peaksime seda tegema. Tähtaegadel, eriti kui need on lähedal, on imeliselt motiveeriv mõju! Kui kontrolltöö või arvestus on varsti, siis hakkab isegi keskmine õpilane tegutsema. Kui mingi asja valmissaamise tähtaeg on varsti, hakkab tööinimene ka aktiivsemalt tegutsema. Kui Kristuse taastulemine sünnib varsti, on sellega arvestav kristlane oma ootuses tegus.
Palugem alati Jumalat iseendi ja oma armsate eest, et kogu meie elu oleks parimas mõttes advendiaeg – tegusa ja igatseva valmistumise aeg, nii et kui siis Kristuse varsti meie jaoks kätte jõuab, võiksime osa saada ka tõelisest rõõmust.
Palugem: Kõigeväeline, halastaja Jumal, luba, et ajalikud askeldused ei takistaks meil vastu võtta Sinu Poega. Kingi meile taevast tarkust, mis juhiks meid osadusse Kristusega; kes koos Sinuga Püha Vaimu ühtsuses elab ja valitseb igavesest ajast igavesti.
Jeesus ütleb: „Teie niuded olgu vöötatud ja lambid põlegu ja teie olge inimeste sarnased, kes ootavad oma isandat pulmapeolt koju, et kui ta tulles koputab, võiksid nad kohe talle ukse avada.“ Lk 12:35-36

Liisa Rossi piiblitund "Karjane ja Kuningas - Sakarja evangeelium"
2025-12-06 10:30 - 12:00 | Eliisabeti kiriku leerisaal, Nikolai 22, Pärnu, Estonia
Tere tulemast piiblitundi!

Muusikute fondi PLMF kontsert Jõuluootus
2025-12-04 18:00 - 20:00
Pärnu Linnavalitsus, EELK Pärnu Eliisabeti kogudus ja Muusikute fond PLMF esitlevad
Pärnu Eliisabeti kirk
4.12 kl 18
JÕULUOOTUS
Maria Listra (sopran), Piia Paemurru (klaver)
Mozart, Schubert, Härma, Ehala jt.
15/10€, koolieelikud tasuta

https://www.piletilevi.ee/piletid/T5Y3CZTSAD/muusikute-fondi-plmf-kontsert-jouluootus-parnu-eliisabeti-kirikus

Kaunimate jõululaulude laulmine
2025-11-30 16:00 - 17:00 | Pärnu Eliisabeti kirik, Nikolai 22, Pärnu, Estonia
Kõik on oodatud kaasa laulma kaunimaid jõululaule.

Advendiaja 1. pühapäev. Kirikuaasta algus
2025-11-30 10:00 - 11:30 | Pärnu Eliisabeti kirik, Nikolai 22, Pärnu, Estonia
Sinu Kuningas tuleb alandlikkuses – Vaata, sulle tuleb sinu kuningas, õiglane ja aitaja! Sk 9:9
KLPR 2 violett/valge*
Ps 24:7-10 Sk 9:9-10 1Pt 1:7-12 Mk 11:1-10

Issand Jeesus Kristus, ilmuta oma vägevust ja tule, et me saaksime vabaks kurjuse meelevallast ja päästetud kõigist pattudest. Kuule meid, kes Sa koos Isaga Püha Vaimu ühtsuses elad ja valitsed igavesest ajast igavesti.

Hoosanna! Õnnistatud olgu see, kes tuleb Issanda nimel! Õnnistatud olgu meie isa Taaveti tulev kuningriik! Hoosanna kõrgustes! Mk 11:9-10

Advendikontsert
2025-11-29 17:00 - 18:00 | Pärnu Eliisabeti kirik, Nikolai 22, Pärnu, Estonia
Pärnu Lauluselts Endla segakoor ja naiskoor ning Tallinna Jaani koguduse meeskoor

Advendikontsert
2025-11-29 12:00 - 13:30 | Pärnu Eliisabeti kirik, Nikolai 22, Pärnu, Estonia
Advendikontsert: Ilmalilled & Pärnu Sütevaka humanitaargümnaasiumi lastekoor
Üle-Eestiline tütarlastekoor Ilmalilled ja Sütevaka neidudekoor

Argipäevamissa
2025-11-27 18:00 - 18:30

Igavikupühapäev. Kuningas Kristuse püha
2025-11-23 10:00 - 11:30 | Pärnu Eliisabeti kirik, Nikolai 22, Pärnu, Estonia
Kristus – taeva ja maa Issand – Meie kõik peame saama avalikuks Kristuse kohtujärje ees. 2Kr 5:10
KLPR 299 valge
Ps 143:1–10 Tn 7:9–10,13–14 2Ts 1:3–10 Mt 25:31–46

Jeesus ütleb: “Kui Inimese Poeg tuleb oma kirkuses ja kõik inglid Temaga, siis Ta istub oma kirkuse troonile. Ja tema ette kogutakse kõik rahvad ja Ta eraldab nad üksteisest, otsekui karjane eraldab lambad sikkudest.“ (Mt 25:31j)

Surnutele mõeldes ei pääse me mööda küsimast, mis on neid ja meid ajaliku surma järel ootav igavik ja milline kuningas on see Kristus, kes aja lõppedes tuleb kohut mõistma elavate ja surnute üle.

Need teemad ei ole väga populaarsed. Surm surutakse meie päevil reaalelust kõrvale, virtuaalsesse ruumi, ja esitatakse seal näiliselt ohutu värdpildina. Mitte ainult filmides, vaid eriti just arvutimängudes, kus “elu läinud” ei ole eriti tõsine asi.

Palju armastatakse nüüdsel a’al kõnelda kõiksugu foobiatest. Väga levinud on kaks liiki hirmu: eluhirm ja surmahirm. On paradoksaalne, kui paljud tapavad endid surma kartmise pärast. Moodsast kultuurist on surm pagendatud. Läänemaailmas on surm nii ebameeldiv ja sündsusetu teema, et parem juba rääkida pornost. Surijad pagendatakse hooldekodudesse ja spetsiaalsetesse haiglatesse pilgu eest ära. Kui surm ja vanadus muutuvad tabuks, siis kaob ära ka parimas tegevuseas ja -jõus küpse täiskasvanu kuju. Ausse, otse jumalikuks tõstetakse noorus ja lapsikus. Häbenetakse olla vana ja auväärne. See on maailma mõtteviis, mis ei usu igavest elu.

Aga päriselt surmale mõtlemisest pääseda siiski ei õnnestu. Kusagil, tihti õige ootamatul hetkel, ootab see teema igaüht ja kes pole valmis temaga kohtuma, sellel ongi põhjust surma ees hirmu tunda tõesti.

Ristirahvale aga on surm tuttav teema. Me oleme sellele mõelnud. Me teame, milleks ta siin pattulangemise järel kaduvusse kütkestatud maailmas on ja kuhu viib. See on meile nagu raamatu lõpp – aga lõpmatu raamat oleks ju õudus. Piiblis anti Kainile surematus needusena. Kristlikus pärimuses räägitakse temast kui “igavesest juudist”, kellele surematus on karistus. Ta küll unistab surmast, kuid ei saa seda ometi.

Surm anti pattulangenud inimestele, et piiratud aegruumi katseajale, Jumalast lahus ja kiusaja poolt valitsetavale territooriumile elama asumine ei peaks kestma lõputult. Surmaga meie katseaeg lõpeb ning valikud, mida siin tegime, saavad lõplikult ilmsiks.

Ühes tuntud anekdoodis arutavad kaksikud emaüsas: “Ei tea, kas teispool ka midagi on?” – “Ei tea, aga keegi pole veel tagasi tulnud.” Noh, meil on nende ees eeliseid, sest meile on aja ja igaviku Looja ise üht-teist teada andnud selle kohta, mis väljaspool seda kitsukest aegruumi ootab. Jeesus Kristus, meie Õnnistegija, on surmastki naasnud ja pakub meile iseendas igavest ning tõelist Elu.

Me ei ole veel igavikus, aga me võime saada ühe pilgu sellest, kui me veedame võimalikult palju aega vaikses vaatluses. (Richard Wurmbrandt)

Peapiiskop Urmas Viilma on tõdenud, et liigne keskendumine mureasjadele hoiab meid kinni maises elus, mis ei ole aga muud kui viibimine kaduvikus. Me ei pea haarama selle elu järele ja sellest kinni hoidma, vaid janunema igaviku järele.

Meie ees on igavene dilemma, sest me oleme kahe riigi kodanikud. Me elame samaaegselt kaduvikus ja igavikus: oma sünni- ja surmahetke vahelises ajalikus maailmas ja samal ajal Kristuse jüngritena, Jeesuse saadikutena, Tema igavese kuningriigi lastena võime eelmaitsena kogeda juba igavesest elu.

Elamine lihtsalt elamise pärast, isegi võimalikult mugavalt või naudinguterikkalt elamise pärast, on tegelikult oma elu kaotamine. Elule tuleb leida sisu ja mõte, mis pole varustatud “kõlblik kuni” kuupäevaga. Iga ristiinimese sisuka ja mõtestatud elu eesmärk on elamine Kristuses. Saamine aina enam tema sarnaseks. See tähendab: armastada üha täiuslikumalt Jumalat ja tema looduid.

Ja see toob meid otsaga tagasi ka tänase evangeeliumilugemise juurde, selle viimse kohtupäeva juurde. Dies irae dies illa – see on hirmus vihapäev kõigile, kes leiavad endid sikkude seast.

Kes meist saab kindlalt väita, et oleme õiged? See, kes usub Jeesusesse kui oma Päästjasse ja Lunastajasse. See, kes tahab ja püüab armastada nii, nagu Issand Jeesus on armastama õpetanud, aga kes teab ka seda, et mis tema suutlikkusest puudu jääb, selle teeb tasa Jeesuse ristiveri, mis Kolgatal meie lunastamiseks valati. Temaga ühendatult on meie oma Tema õigus, kes täiuslikult toidab kõiki näljaseid, riietab alastiolijaid ning külastab haigeid ja vangis viibijaid.

Tule kohtuma Jeesusega juba nüüd, et võiksid olla Tema sõber ka viimsel kohtupäeval! Missa algab Eliisabeti kirikus kell 10.

Kõigeväeline igavene Jumal, Sa oled oma ainusündinud Poja seadnud kogu loodu Kuningaks igaveseks ajaks. Kingi meile seda armu, et kogu inimkond, kes on patu läbi Sinust lahutatud, saaks ühendatud Jeesuse Kristuse, Sinu Poja, meie Issanda aulise valitsemise alla, kes koos Sinuga Püha Vaimu ühtsuses elab ja valitseb igavesest ajast igavesti.

MUSICA SACRA. Sügis 2025. Kai Kallastu (sopran), Andrus Kallastu (orel). Kavas filmimuusika
2025-11-22 16:00 - 17:00 | Pärnu Eliisabeti kirik, Nikolai 22, Pärnu, Estonia
MUSICA SACRASügis 2025Põneva muusika kontserdisari
L 22.11.2025 kell 16.00 Pärnu Eliisabeti kirik. Kai Kallastu (sopran), Andrus Kallastu (orel). Kavas filmimuusikahttps://www.facebook.com/events/1718915225448782/
MUSICA SACRA on kontserdisari, mille eesmärk on kanda ette uudisloomingut, anda interpreetidele võimalus teostada kunstiliselt eredaid kontserdikavu, kaasata eestlastele lisaks kõrgel tasemel külalismuusikuid ning viia kontserdiprojekte Eestist välja. Kontserdid toimuvad laupäeviti kell neli Pärnu Eliisabeti kirikus ja kolmapäeviti kell seitse Tartu Jaani kirikus. Kontserdisarja korraldab Pärnu Ooper ja kava koostatakse Pärnu vikis. Sarja kunstiline juht on Andrus Kallastu.
Koostöös: Eesti Kultuurkapital, Pärnu linn, EELK Pärnu Eliisabeti kogudus, EELK Tartu Ülikooli-Jaani Kogudus, Pärnu Ooper

Soomekeelne jumalateenistus
2025-11-16 12:30 - 14:00 | Pärnu Eliisabeti kirik, Nikolai 22, Pärnu, Estonia

Valvamispühapäev. Kirikuaasta eelviimane pühapäev
2025-11-16 10:00 - 11:30 | Pärnu Eliisabeti kirik, Nikolai 22, Pärnu, Estonia
Valvake! – Teie niuded olgu vöötatud ja lambid põlegu! Lk 12:35
KLPR 177 roheline
Ps 90:1-6,12-15 Am 4:12-13 2Pt 3:8-14,18 Mt 25:1-13
On kirikuaasta eelviimane pühapäev, mis kirikukalendris kannab nime valvamispühapäev. Täna kutsub meie Õnnistegija Jeesus Kristus meid valvama: elama teadlikult, distsiplineeritult ja julgelt. Ta ütleb oma sõnas: “Teie niuded olgu vöötatud ja lambid põlegu!”
Tänases evangeeliumis (Mt 25:1-13) jutustab Õnnistegija tähendamissõna arukatest ja rumalatest neitsitest, kes ootasid peigmehe tulekuga algavat pulmapidu. Ainult et peigmehe tulek viibis – see oli ju ammu enne nutiseadmete ning isegi telefoni ja telegraafi leiutamist, nii et peigmehel ei olnud kuidagi võimalik saata oma kodukülast ootajatele sõnumit: “Hakkasin liikuma.” Ootajatel oli teada ligikaudne aeg ning valmis tuli olla reageerima kohe, kui tulija silmapiirile kerkib.
See peigmees jäi nii hiljaks, et ootajaist pooltel said kaasa võetud lampide akud täitsa tühjaks. Nad polnud valmistunud võimaluseks, et kõik oodatu ei sünni kohe. Vahest lootsid nad teiste peale, et küllap tublimad oma varudest neilegi jagavad, kui vaja peaks olema, nii et milleks muretseda. Nagu inimesed sageli ikka loodavad: küllap kuidagi ikka saab, milleks pingutada. Ainult et siis, kui sündmused ühtäkki väga kiiresti arenema hakkasid, selgus, et igaühel peab oma tuli ja oma aku olema, teiste omast ikkagi ei piisa. Need neitsid on nagu inimesed, kes ei käi kirikus ega praktiseeri usku ning heategevust, kuid õigustavad endid sellega, et vanaema teeb seda kõike ka nende eest. Nad on rumalad. Nad ei olnud kriisiks valmistunud.
Issanda kõneldud tähendamissõna näitab, et Jumala kohtumõistmise hetkel ei saa puuduvat ettevalmistust enam heaks teha. Tarkade neitside keeldumine õli laenamast – „Ei, sest siis ei jätku meile ega teile“ – näitab, et päästet ei saa jagada ega edasi anda. Inimese isiklikud teod, usk ja armastus on tema enda omad, ja keegi ei saa meid seal kaitsta, kui meid reedavad meie endi teod. Nagu õp Evald Saag on öelnud: meie elu on Jumala kingitus, aga selle täitmine on meie vastutus.
Valmisolek tähendab oma elu (lambi) hoidmist säravana usu ja heade tegude (õli) kaudu, eriti halastuse ja armastuse kaudu, sest kui Peigmees tuleb, on uks suletud neile, kes on hooletud ja ettevalmistamata. Olgem tarkade neitsite seas, kes astuvad sisse Jumala armastuse pidusse.
Kohtumiseni kirikus kell 10 (järgneb kohvilaud), kell 12.30 (soome keeles) ja kell 18!
Issand Jeesus Kristus, Sa tuled viimsel päeval kohut mõistma elavate ja surnute üle. Me palume Sind, anna meile rohkesti õige usu õli, et me lambid põleksid, kui Sa tuled. Pühitse meid läbinisti, et meie vaim, hing ja ihu oleksid tervikuna hoitud laitmatuna igaveseks eluks Sinu riigis, kus Sa koos Isaga Püha Vaimu ühtsuses elad ja valitsed igavesest ajast igavesti.

Jeesus ütleb: „Valvake siis, sest te ei tea seda päeva ega tundi!“ Mt 25:13
